SKRIFTLIG FORESPØRGSEL E-0865/00

af W.G. van Velzen (PPE-DE) til Kommissionen

(22. marts 2000)

Om: Gennemførelse af el-direktivet

I el-direktivet 96/92/EF(1) fastlægges der i kapitel 4 bestemmelser om drift af transmissionssystemer. I artikel 7, stk. 5, hhv. stk. 6, hedder det: Systemoperatøren må ikke forskelsbehandle systembrugere eller kategorier af systembrugere og må navnlig ikke begunstige egne datterselskaber eller aktionærer. Medmindre transmissionssystemet allerede er uafhængigt af produktions- eller distributionsaktiviteter, skal systemoperatøren i det mindste rent ledelsesmæssigt være uafhængig af andre aktiviteter, som ikke vedrører transmissionssystemet. I artikel 9 hedder det dernæst: Transmissionssystemoperatøren skal bevare fortroligheden af kommercielt følsomme oplysninger, som han modtager i forbindelse med udøvelsen af sin virksomhed.

Med henblik på en behørig gennemførelse af de aftaler, der er indgået mellem Kommissionen, medlemsstaterne og transmissionssystemoperatørerne, bedes Kommissionen besvare følgende spørgsmål:

1. Kan Kommissionen give en oversigt over, hvorledes transmissionsvirksomhedernes uafhængighed sikres i hver enkelt EU-medlemsstat?

2. Såfremt det måtte forholde sig således, at der i en eller flere medlemsstater er transmissionsvirksomheder, som fysisk eller juridisk eller i begge henseender stadig er afhængig af et moderselskab, er Kommissionen da villig til snarest muligt at rette henvendelse til de nationale tilsynsmyndigheder for at udvirke, at transmissionsvirksomhederne både de jure og de facto bliver uafhængige af moderselskabet?

3. Det centrale punkt for en god funktion i systemet af europæiske transmissionssystemoperatører er fortroligheden af oplysninger og navnlig om den forventede el-produktion. Hvilke garantier har Kommissionen fra transmissionssystemoperatørerne i de forskellige medlemsstater og de tilsynsførende myndigheder for, at denne fortrolighed af oplysninger også er sikret materielt?

(1) EFT L 27 af 30.1.1997, s. 20.

Svar afgivet på Kommissionens vegne af Loyola de Palacio

(15. maj 2000)

1. Medlemsstaterne har alle sørget for at indarbejde bestemmelser om regnskabsmæssig adskillelse i deres lovgivning. For så vidt angår adskillelse af transmissionssystemoperatørernes (TSO)erhversaktiviteter fra elektricitetsselskabets andre interesser, er der tre måder at gøre dette på: administrativ adskillelse, juridisk adskillelse og ejerforholdsadskillelse, hvor administrativ adskillelse opfylder mindstekravene i Europa-Parlamentets og Rådets direktiv 96/92/EF af 19. december 1996 om fælles regler for det indre marked for elektricitet.

Medlemsstaterne har truffet følgende valg:

- Belgien: Administrativ adskillelse på vej mod juridisk adskillelse

- Danmark: Juridisk adskillelse

- Tyskland: 8 TSO'er, nogle administrativ adskillelse, andre juridisk adskillelse

- Grækenland: Administrativ adskillelse

- Spanien: Juridisk adskillelse, separat ejerforholdsstruktur, dog med mulighed for at samme konsortium ejer aktierne

- Frankrig: Administrativ adskillelse

- Irland: Juridisk adskillelse

- Italien: Juridisk adskillelse

- Nederlandene: Juridisk adskillelse på vej til ejerforholdsadskillelse

- Østrig: Juridisk adskillelse, administrativ adskillelse af netværkerne Tiwag og Illwerke

- Portugal: Juridisk adskillelse

- Finland: Ejerforholdsadskillelse

- Sverige: Ejerforholdsadskillelse

- Forenede Kongerige: Ejerforholdsadskillelse i England og Wales, administrativ adskillelse i Skotland og Nordirland

NB: Luxembourg har endnu ikke gennemført direktivet

2. Kommissionen har sendt breve til de medlemsstater, hvor TSO'er kun er blevet adskilt administrativt og udbedt dem om oplysninger om, hvordan direktivets bestemmelser om administrativ adskillelse er blevet gennemført i praksis. Kommissionen fremhævede i disse breve, at den mener, at forpligtelsen om administrativ uafhængighed og regnskabsmæssig adskillelse mindst kræver en funktionel uafhængighed, og den forklarer de forskellige måder hvorpå dette efter Kommissionens mening kan opnås. Når Kommissionen har modtaget svarene, vil den afgøre om det er nødvendigt at træffe yderligere foranstaltninger for at sikre, at den administrative adskillelse af TSO'er er korrekt gennemført i alle medlemsstater.

Medlemsstaterne er imidlertid ikke forpligtet til på nuværende stadium juridisk at adskille transmissionssystemoperationen eller at kræve separat ejerforhold af de naturlige monopolaktiviteter fra produktion og forsyning. På grundlag af direktivet ville det derfor være umuligt for Kommissionen at give de nationale kontrolmyndigheder instruks om at sørge for, at TSO'erne bliver juridisk uafhængige.

3. Kommissionen er enig med det ærede medlem i, at for at der på det indre elektricitetsmarked skal udvikles effektiv konkurrence er det nødvendigt, at kommercielt følsom erhvervsinformation holdes hemmelig. Derfor er bestemmelserne i direktivets artikel 9 så yderst vigtige. Kommissionen vil sørge for, at disse bestemmelser gennemføres korrekt i medlemsstaterne, og vil også gøre brug af konkurrencereglerne, hvis der skulle blive afsløret misbrug af en dominerende position.